**Ομιλία 3ης Μάρτη Φωτεινού 1943**

**από τη Δ/ντρια Νηπιαγωγείου Κομποτίου Ντίνα Μπαλατσούκα**

Δέος μας διακατέχει κάθε φορά που καλούμαστε να μιλήσουμε εδώ , εδώ που ακούστηκαν πολλά, χρόνια ολόκληρα , κυρίως από ανθρώπους που έζησαν τα γεγονότα.

Να μιλήσουμε σήμερα εμείς με το λόγο μας εδώ όπου φωνάζουν τα έργα και οι θυσίες . Και όσες φορές και αν ζήσουμε αυτή την επέτειο η συγκίνηση δεν μπορεί να λιγοστέψει.

Στοχαζόμαστε τη στιγμή εκείνη της 3 Μάρτη του 1943. Προσπαθούμε να αγγίξουμε τις ψυχές εκείνων που μαρτύρησαν στην πορεία για το θάνατο, διότι η πορεία αυτή οδηγούσε στην ελευθερία. Προσπαθούμε να ξυπνήσουμε τη μνήμη να θυμηθούμε τα αγαπημένα εκείνα πρόσωπα που έφυγαν για πάντα που τίποτα άλλο δεν ζητούν από εμας παρα το ελάχιστο τούτο μονάχα : να τους θυμόμαστε και να τους μνημονεύουμε.

Αλλά για τούτη την ιστορική ημέρα για το Φωτεινό αξίζει να δούμε τα γεγονότα όπως έγιναν και όπως τα κατέγραψαν οι μεγαλύτεροι.

Μετά την κατάληψη της χώρας από τους Γερμανοιταλούς οι κάτοικοι της περιοχής μας δεν έσκυψαν το κεφάλι. Από τους πρώτους κιόλας μήνες της κατοχής άρχισαν οι συζητήσεις και οι διαβουλεύσεις για ένοπλη Εθνική Αντίσταση κατά των κατακτητών.

Στα δικά μας μέρη και κυρίως στα ορεινά του Νομού μας δραστηριοποιούνται Εθνικές ομάδες Ελλήνων Ανταρτών εκείνες που ίδρυσε αρχικά ο Αρτινός Συνταγματάρχης Ναπολέων Ζέρβας άλλα κι άλλες του ΕΛΛΑΣ , ΕΑΜ.

Στα Ροδοβίζια Τζουμέρκα η ένοπλη αντίσταση είχε φουντώσει , δεν μπορούσε να μην δηλώσει παρών και το Φωτεινό για την αντίσταση στον εχθρό και να μην συμμαζέψει κι αυτό τις μικρές του δυνάμεις για την ελευθερία !

Εφτά Φωτεινιώτες οι Κωνσταντίνος .Κασελούρης, Λάμπρος Κασελούρης, Ευάγγελος Τριαντάφυλλος, Γεώργιος Κασελούρης, Νικόλαος Πανέτας, Γεώργιος Καραθάνος και Ηλίας Κασελούρης δημιούργησαν μια μικρή ;αντιστασιακή ομάδα και εντάχτηκαν στον ΕΔΕΣ του Ναπολέοντος Ζέρβα.

Αρχές 1943 τμήματα του Ιταλικού συντάγματος ήταν στρατοπεδευμένα στο Κομποτι και από εκεί ανέβαιναν συχνά για την καταδίωξη των ανταρτών στα χωριά και στα βουνά. Αλλά και στο Φωτεινό ερχόταν τακτικά οι αντάρτες ,επειδή η κορυφογραμμή της Κούλιας αποτελούσε στρατηγικότατο σημείο και προσφερόταν για πρώτης γραμμής παρατηρητήριο προς τα χωριά Κομπότι, Σελλάδες ,Μεγάρχη απ΄ τους αντάρτες για τις κινήσεις των Ιταλών. Κι οι Ιταλοί δεν ήταν αφελείς να πιστεύουν ότι δεν υπήρχαν αντάρτες στο Φωτεινό , το αντίθετο μάλιστα.

Ένα πολύ δυστάρεστο για τους Ιταλούς περιστατικό υπήρξε η απαρχή των γεγονότων που οδήγησαν στη θυσία ,στην εκτέλεση των συντοπιτών μας.

Μέσα στο Φεβρουάριο ανέβηκαν οι Ιταλοί απ το Κομπότι δύο φορές για καταδίωξη των ανταρτών της περιοχής για να δεχθούνε διπλό χτύπημα απ τους αντάρτες ένα στη Σκουληκαριά και το Κλειδί με πολλες απώλειες και το άλλο στη θέση Διπόταμο και Παλιοκούλια μεταξύ Φωτεινού και Δημαρίου.

Αυτές οι συγκρούσεις οδήγησαν τους Ιταλούς στο συμπέρασμα ότι κάπου κοντά στα δύο χωριά Δημαριό ,Φωτεινό ,λημέριαζαν αντάρτες έπρεπε λοιπόν να τους συλλάβουν μα ίσως περισσότερο ήταν το πείσμα τους να σπείρουν το φόβο και τον τρόμο στον άμαχο πληθυσμό που βρισκόταν στο πλευρό των αντιστασιακών οργανώσεων που τις ενίσχυε με τρόφιμα και χρήσιμες πληροφορίες. Οι Ιταλοί έπρεπε να κόψουν το ανερχόμενο κύμα αντίστασης και οδήγησαν το στρατό τους στο Φωτεινό γιατί ήταν πυκνοκατοικημένο και θα το περικύκλωναν με μεγαλύτερη ευκολία και δεν θα τους ξέφευγαν οι αντάρτες που διανυκτέρευαν σε κάποια σπίτια.

Παρασκευή 3 Μάρτη του 1943 οι φιλήσυχοι κάτοικοι του χωριού δεν είχαν ακόμη ξυπνήσει και στη γύρω περιοχή βασιλεύει άκρα ησυχία καθώς ξεκινούσε μια ανοιξιάτικη γλυκιά ημέρα. Ουρλιαχτά σκυλιών ξυπνούν τους κατοίκους που έντρομοι αντικρίζουν όλους τους δρόμους και τα γύρω υψώματα πλημμυρισμένα από τους Ιταλούς στρατιώτες.

Το χωριό είχε περικυκλωθεί κανένας δεν μπορούσε να διαφύγει. Σφαίρα δεν πέφτει, βουβή έφοδος. Μές στο χωριό οι ιταλοί δικά τους τα πάντα κι οι χωριανοί έξω απ΄αυτό . Με τα όπλα γεμάτα στα χέρια έμπαιναν στα σπίτια και έβγαζαν έξω όποιον έβρισκαν, άντρες ,γυναίκες ,παιδιά και όλους τους οδηγούσαν σε κυκλικό χώρο στο ύψωμα Άγιοι Απόστολοι με τα μεγάλα τότε φιλίκια ,πουρνάρια και ελιές. Οι Φωτεινιώτες όμως στέκονται όρθιοι και αντιμετωπίζουν τη βουβή έφοδο.

Περικυκλωμένοι από τις κάνες των πυροβόλων και τις τριχιές να κρέμονται από τα δέντρα, δέχονταν ασταμάτητα τις απειλές πώς αν δεν ομολογήσουν ποιοι από αυτούς είναι αντάρτες ή δεν καταδώσουν άλλους αντάρτες θα τους τουφεκίσουν ή θα τους κρεμάσουν . Ο διερμηνέας διαρκώς φοβέριζε πως όποιος θα κάνει την παραμικρή ύποπτη κίνηση θα εκτελούνταν επί τόπου.

Ταυτόχρονα άλλοι Ιταλοί διασκορπίστηκαν μέσα στο χωριό ψάχνοντας σπίτια ,καλύβια, αχυρώνες, κρυψώνες για να βρουν πυρομαχικά ή αλλά πολεμικά εφόδια, τρόφιμα. Η έφοδος και η ερευνά έφερε μεν ενδείξεις αλλά όχι όσα ήθελαν. ήταν βέβαιοι ότι στο χωριό υπήρχαν αντάρτες και ζητούσαν από τους συλληφθέντες να ομολογήσουν . Η ανάκριση ξεκίνησε από τον δάσκαλο του χωριού Δημήτριο Μάλλιο και τον Παπά Μάρκο Κασελλούρη που και δύο τους δήλωσαν ότι ούτε όπλα έχουν οι Φωτεινώτες και δεν είναι κανένας τους αντάρτης.

Στη συνέχεια οι Ιταλοί προσπάθησαν να αποσπάσουν πληροφορίες απ εκείνους που στα σπίτια τους βρήκαν ενοχοποιητικά στοιχεία. Συλλάβαινε σαν ενόχους τον Νικόλαο Μιχαήλ Πανέτα και τον Γεώργιο Αθανασίου Καραθάνο τους οδήγησαν σε ένα ακατοίκητο σπίτι στη μέση του χωριού. Τους φάλανε φάλαγγα και τους βασάνισαν. Οι γοερές τους κραυγές αντηχούσαν σε όλο το χωριό.

Από το Κομπότι οι Ιταλοί είχαν φέρει και την Τριάδα Κασελούρη. Τη συνέλαβαν στο Κομπότι δυο μέρες πριν ανέβουν στο χωριό. Τριάντα οχτώ χρονών φτωχή μάνα τεσσάρων παιδιών και έγκυο τραντάζει ακόμη με τις κραυγές πόνου και σείει τα θέμελα του πολιτισμού των ανθρώπων. Δύο μέρες φριχτά βασανιστήρια για να μαρτυρήσει ποιοι Φωτεινώτες ήταν αντάρτες , ποιοι έχουν όπλα. Δύο ημέρες έσχιζαν τον αέρα τα ουρλιαχτά της σε όλο το Κομπότι. Την παρουσίασαν μπροστά στους συγκεντρωμένους στο ύψωμα και την πίεζαν αν δείξει ποιοι ήταν αντάρτες… Ήταν ολούθε μελανιασμένη και πρησμένη…Κόπηκε η ανάσα ολωνών και τα μάτια τους βούρκωσαν καθώς ένιωθαν πια το δράμα που ζούσε η άτυχη Τριάδα….Κι επιπλέον είχαν φόβο μήπως , ύστερα από τόσα βασανιστήρια , η άτυχη γυναίκα λυγίσει και αρχίσει να μαρτυράει…Όμως, μ’ όση ζωή της είχε απομείνει , και με φωνή που μόλις έβγαινε από μέσα της, γύρισε στον Ιταλό αξιωματικό κι είπε : Δεν είναι κανένας αντάρτης.. Αυτό ήταν και η καταδίκη της. Τη χτύπησαν τότε οι Ιταλοί με τα όπλα, τη μεταφέρανε στη θέση Πύργος του χωριού και την εκτέλεσαν. Τη σκότωσαν πιθανόν για τους είχε παραπλανήσει… Πάντως ένας τέτοιος θάνατος, ένας θάνατος μια μάνας τεσσάρων μικρών παιδιών , μία εκτέλεση μιας εγκύου είναι ντροπή για τον ανθρώπινο πολιτισμό και τονίζει τόσο εύγλωττα αυτή τη βαρβαρότητα του Πολέμου , την παντελή έλλειψη ανθρωπιάς……

Ωρα μεσημέρι ξεχώρισαν 60 νοματαίους παιδιά και άντρες και τους πήγαν στο Κομπότι για να τους κρατήσουν ομήρους ώσπου να σπάσει το ηθικό τους και να γίνουν καταδότες των χωριανών. Τον Γεώργιο Καραθάνο, τον Θωμά Πανέτα και τον Νικόλαο Πανέτα τους ξεχώρισαν από τους υπολοίπους σε ξεχωριστό δωμάτιο και τους βασάνιζαν συνεχώς .Από τις ανακρίσεις που κάνανε θεώρησαν ύποπτο τον Δημήτριο Ι. Σιάκα πατέρα εννιά παιδιών γιατί είχαν βρει στο σπίτι του στρατιωτικό υλικό. Τελικά κουβέντα δε πήραν οι Ιταλοί δεν πείσθηκαν όμως ότι δεν ήταν αντάρτης . Γι’ αυτό και τον πήραν μαζί τους στο Βάλτο τον υπέβαλαν σε απάνθρωπα βασανιστήρια και τελικά τον σκότωσαν στη Βαλμάδα του Βάλτου όπου τον εγκατέλειψαν άταφο.

Τρεις ημέρες κράτησαν οι ανακρίσεις και δεν έβγαλαν τίποτε. Τους φόρτωσαν στα αυτοκίνητα και τους μετέφεραν κοντά στην Αγία Θεοδώρα σ’ ένα παλιό κτίριο, στην πείνα, στην αβεβαιότητα. Ένα βήμα πριν το θάνατο που δεν τον λογάριαζαν. Όμως μέσα στη φυλακή οι Φωτεινώτες γεμίζουν τις άδεις τους μέρες με χορούς και τραγούδια. Μα στο χωριό οι εναπομείναντες περνούσαν ώρες μεγάλης αγωνίας . Η αγωνία , ο πόνος ,η φρίκη κυριαρχούν δε παντού .15 ημέρες κράτησε το κακό. Βασίλευμα ηλίου όταν οι φρουροί άνοιξαν την πόρτα και τους άφησαν ελεύθερους. Κράτησαν τον

Θωμά Πανέτα 41 χρονών πατέρα 5 παιδιών τον εκτέλεσαν στις Κιρκιζάτες όπου και θάφτηκε για 3 χρόνια και κατόπιν μεταφέρθηκε στο Φωτεινό.

Τον Νικόλαο Μιχ. Πανέτα όπου τον θανάτωσαν στους Κωστακίους και τον

Γεώργιο Καραθάνο 35 χρονών πατέρα 2 ανηλίκων τον εκτέλεσαν στην Παλιά Φιλιππιάδα σε μοναστήρι στο οποίο είναι θαμμένος μέχρι σήμερα Στις 17 Μαρτίου γύρισαν ελεύθεροι στο χωριό στα σπίτια τους μα το χωριό μίκραινε γιατί πρόσωπα αγαπημένα πλήρωσαν με το αίμα τους την Ιταλική επιδρομή.

Το μήνυμα της θυσίας των 5 Φωτεινιωτών , είναι η αγάπη για την πατρίδα , την ελευθερία , και τον τόπο τους , είναι ο αγώνας για την τιμή και την αξιοπρέπεια , είναι η προσπάθεια για ενότητα και συνεργασία όλων μας για να αντέξουμε στις απαιτήσεις των καιρών.

Αυτό διδάσκει ο πατριωτισμός τους. Είναι διδάγματα επίκαιρα και φωτεινά. Η διαφύλαξη τους είναι δύναμη και αρετή για τον τόπο μας , για όλους μας.

Δεν υπάρχει καλύτερο σχολείο από την ιστορία μας. Γι’ αυτό έχουμε χρέος να την προσφέρουμε στους νέους , στα παιδιά μας. Να τους προσφέρουμε την αλήθεια που αναπηδά από τα γεγονότα. Μόνο έτσι θα νιώσουν ότι είναι αυτοί οι κληρονόμοι και συνεχιστές. 67 χρόνια συνεχίζουμε και θα συνεχίσουμε να προσκυνούμε στην μνήμη τους αλλά και να αγωνιζόμαστε για ένα καλύτερο αύριο.

Θα προσπαθούμε να σχηματίζουμε στο μυαλό μας τις μορφές αυτών που χάθηκαν. Της Τριάδας , του Δημήτρη , του Θωμά του Γιώργου κ, του Νίκου.

Ας νιώσουμε τον παλμό τους , τη ζωντάνια τους , την ενέργεια τους. Γιατί χρέος μας είναι να κάνουμε αυτά που αυτοί δεν πρόλαβαν να κάνουν. Και όπως λέει και ο ποιητής μας

«όλα δικά μας , πιο δικά μας

με τη μνήμη μας…

… και τους νεκρούς μας

τους κουβαλάμε μέσα μας.

Χωρίς ο χώρος να στενεύει ,

χωρίς να βαραίνουμε

συνεχίζουμε τη ζωή τους

απ΄τις βαθιές στοές

και τις έρημες ρίζες.

Τη δική τους ζωή,

Τη δική μας ακέρια μες στον ήλιο>>